Интеграције: од мараме до супер осмице

Изложба Александриjе Ајдуковић *Интеграција у три фазе*, припремана је у последње две године након што се, заједно са својом породицом, преселила у околину Београда. Тај период обележен је настојањима да открије нове могучности и предности окружења у којем се нашла. Могло би се рећи да је нова средина по свему различита у односу на њен дотадашњи живот у урбаном окружењу, да је пуна рецидива прошлости, који се препознају у наслеђеним навикама, начину живота (на пример, њена саговорница у једном кадру филма каже да по навици и даље брише лице кецељом иако одавно постоје марамице), затим, у кецељама, марамама, бициклима, ниским кућама, двориштима, штриклама на зидовима, широким сукњама и шареним кошуљама, што све гради ауру хетеротопијског, издвојеног у односу на савремени живот. С друге стране, сваки од поменутих рецидива истовремено укључује лејер савременог, актуелног, тако да су Бановци у филму, фотографијама, у искуству и оку Александрије Ајдуковић поприште тих зачудних, невероватних преплитања која се одвијају на дневном нивоу у различитим регистрима. Назив изложбе, међутим, сугерише, не само интеграцију у нову средину и специфичну заједницу, већ и интегрисање, повезивање и сучељавање старог, новог, савременог, модерног, традиционалног, урбаног, руралног, прошлости, садашњости и различитих временских лејера који се све време преплићу. На то указује и сувенир који ауторка добија на поклон од своје комшинице на крају филма: у питању је ручно декорисан тањир са мотивом супер осмице, који се појављује на крају филма. Ипак, да се вратимо на почетак и покушамо да одговоримо на питање: како смо уопште од мараме, кецеље и тањира дошли до супер осмице?

Главно поље интересовања Александрије Ајдуковић у контексту савремене уметности повезано је са фотографијом. Поред тога, у последњих неколико година, у свој рад она уводи камеру, чувену супер осмицу која је обележила шездесете године прошлог века, како у уметности, тако и у свакодневном животу. То је и разлог зашто и данас када се користи, она носи ту носталгичну, безбрижну ноту коју сви ми некако доводимо у везу са неким срећнијим, прошлим временом и најчешће га поистовећујемо управо са шездесетим. Супер осмицом је сниман филм у којем је забележен, на један неспецифичан, измењен и повремено комичан начин, сам процес интеграције у нову средину. Супер осмица је, такође, одиграла и кључну улогу у том процесу: Александрија, наиме, и своје нове суграђанке уводи у процес снимања, у једну за њих потпуно нову ситуацију, позицију филм-мејкера, ствараоца, креативца, некога ко на другачији начин гледа свет око себе.

Том стратегијом, она прави мост између њихових различитих светова, тако да супер осмица постаје тачка повезивања. Супер осмица и историјски гледано представља тачку повезивања различитих лејера: уметности и живота, авангардног филма, нових уметничких пракси и савремене уметности. За разлику од шездесетих, када је филм био још увек нова технологија, која је ликовну уметност уводила у визуелну културу, без традиције, без искуства и историјских наслага, супер осмица је данас - поготово у поодмаклом 21. веку, поодмакле дигиталне културе - нешто што носи искуство, што има печат прошлог, и већ поменуту носталгичну ауру безбрижног, далеког, а опет нама блиског модерног света из шездестих. Она, такође, повезује модерну и дигиталну епоху у којој ми живимо у којој (готово) свако може да снима, бележи, прави филмове и фотографије. Баш као у Александријином филму. Актерке филма, њене сапутнице на радном задатку, са супер осмицом први пут у својим рукама, иза камере, прескочиле су целу дигиталну парадигму - социјалне мреже, засићеност информацијама, увођење пажње у домен економије... - и ускочиле у најновије тенденције у превазилажењу управо дигиталног света који је, нарочито после короне, углавном преузео примат у односу на овај опипљиви и опажајни свет који нас окружује. У том свету, наша пажња је постала предмет економије, наш поглед, клик, наше време и жеље - све то је "неким чудом" почело да функционише у корист незаустављиве неолибаралне машинице за прављење профита.

Појам "економија пажње" - монетаризовање наше пажње зарад нечијег профита - појављује се почетком деведесетих година прошлог века у контексту адвертајзинга и телевизије, али је данас неодвојив од интернета и социјалних мрежа. Наша пажња је извор, али ограничени, јер наш мозак може да прими одређену, а не бесконачну количину информација. Ми доносимо одлуке где ћемо усмерити нашу пажњу, али су те одлуке неисцрпно подложне манипулисању. Отуд економисање са нашом пажњом. И тако се, једним кораком, спаја нешто наизглед неспојиво: наша пажња, део наше интиме, субјективности, суптилна и склоњена само за нас и, економије, власничких односа и профита. У тој економији, сви смо ми потрошна сировина, немилице изложени и окупирани и у нераскидиве зависничке односе увезани.

Александријине суседкиње, међутим, у својим живописним марамама, сукњама, кецељама и кошуљама - делују другачије. Сама ауторка их назива Бићима из будућности. Опремљене супер осмицама и одважне на својим бициклама, оне нас уводе у могућу стратегију отпора овој економији којој смо изложени на дневном нивоу. Тај утисак је посебно наглашен на фотографијама кружног формата смештеним у лајтбоксовима које су саставни део изложбе. Бицикл је традиционално превозно средство, типично за равна, војвођанска села. Истовремено, вожња бициклом је данас, слично као и снимање супер осмицом, производ актуелних стратегија у еколошки освешћеним срединама, повезан са идејом враћања природи, одрживости и другим савременим тенденцијама у контексту узнапредовалог загађења у урбаним и технолошки засићеним срединама. У том кључу ова "бића", било да их перципирамо из прошлости или будућности, делују као стратези, весници и показатељи најновијих тенденција у контексту савремене уметности и дигиталне културе као што је *slow art* (*slow food*, *slow fashion*, *slow sex*...). Стратегије успоравања субверзивне су у односу на културне (животне и свакодневне) тенденције убрзавања које нам се намећу у свим регистрима, у односу на медијски шум којем смо непрестано изложени и експлоатисању наше пажње. У том контексту, уметничке стратегије успоравања у функцији су супротстављања засићености информацијама, социјалним мрежама, економисању пажње и дистанцирања од медијског насиља, агресивних адвертајзинг кампања и промовисања културе страха којом смо окружени.

Визуелна и медијска загађеност је у истој равни са еколошком: оно што нас дисконектује од сопственог тела, искуства, мотива и жеља, на исти начин као и од природе. Није више тајна да живимо у некаквом допаминском вакууму, у зависности од мрежа, лајковања и скроловања, што су све ефекти увођења пажње у регистар економије. Једна од могућих стратегија отпора економији пажње је екологија пажње. Еколошки приступ пажњи представља раскидање са конвенционалним дуалним разумевањем пажње као односа између субјекта и објекта - што је рецидив превазиђене дуалне логике - и урачунавање утицаја и последица које сфере слика имају на наше окружење. Патологизација пажње производи рез, раскол између свести и тела, индивидуе и друштва на исти начин као што су нормализоване еколошке катастрофе производ профитабилног, власничког и екслоататорског односа према природи.

Изложба Александрије Ајдуковић се у том смислу може посматрати као стратегија изласка из доминантне експлоататорске и економске логике која је захватила готово све регистре нашег битисања. Иако је полазиште за изложбу *Интеграција у три фазе* индивидуално, Александрија иницира и уводи у процес истраживања групу својих суграђанки, тако што отвара један потпуно нови простор за повезивање неспојивог: традиционалног, савременог, уметничког, свакодневног, авангардног, сеоског, прошлости и будућности, војвођанских соса и *slow* арта. Супер осмица је у том кључу не само тачка повезивања, већ и конституисања новог погледа, изласка из информативног, медијског (зато користи ретро технологију) и економског модела функционисања, који егзистира на логици субјект-објект, односу између експоатисаног и онога који који експлоатише - у еколошко. Еколошки приступ се у овом случају не односи само на природу, већ у оном гатаријевском кључу (*Три екологије*) укључује окружење, преплитање, повезивање различитог, готово неспојивог, попут већ поменутог тањира са отиснутим мотивом супер осмице, који симболично означава завршетак процеса интегрисања и могући почетак једног новог пријатељства.

Маја Станковић